Alexander episcopus, servus servorum Dei, dilectis filiis priori et conventui monasterii de Charitate, Cluniacensis ordinis, Autissiodorensis diocesis, salutem et apostolicam benedictionem. Solet annuere sedes apostolica piis votis et honestis petentium precibus favorem benevolum impertiri. Eapropter dilecti in domino filii, vestris justis postulationibus grato concurrentes assensu, ut non de terris quas propriis laboribus excolitis aut sumptibus nulli decimas solvere teneamini, vobis seu ordini vestro a sede apostolica sit concessum. Ita quoque, de nemoribus vestris vel aliis, que a tempore cujus non extat memoria culta non fuerunt que ad cultum redigetis propriis sumptibus et coletis, solvere non teneamini, authoritate vobis presentium indulgemus. Nulli ergo omnino hominum liceat hanc paginam nostre concessionis infringere, vel ei ausu temerario contra ire. Si quis autem hoc attentare presumpserit indignationem omnipotentis Dei, et beatorum Petri et Pauli apostolorum ejus se noverit incursurum. Datum Neapoli V nonas aprilis, pontificatus nostri anno primo.